Porsanger Arbeiderparti har i sin valgfolder sitert sju personer som tilsynelatende bor og trives svært så godt i kommunen.

Problemet er bare at «Magda» på 62 år – som forteller hvorfor hun vil bli gammel i Porsanger – ikke eksisterer.

Ifølge sagat.no er ingen av de sju personene Porsanger Arbeiderparti har sitert reelle.

– Jeg ønsker å bo i Porsanger som pensjonist for

å ha en trygg alderdom og være sammen med

familien – Magda, 62 år Fra Porsanger Aps valgfolder

– Dette er juks

Hans Geelmuyden mener Porsanger Arbeiderparti jukser i sitt valgprogram når de bruker falske sitater. Foto: Sigurdsøn, Bjørn / SCANPIX

Sju personer – fra «Magda» på 62 år til «Fredrik» på 7 år – snakker i valgfolderen varmt om det gode liv i Porsanger kommune – som de siste åtte årene har vært styrt av Arbeiderpartiet.

Men alle uttalelsene om hvor bra det er å bo i AP-styrte Porsanger, er det partiet selv som står bak, skriver avisa Sagat.

Hans Geelmuyden, en av landets mest profilerte PR-guruer, kaller det hele for juks.

– Porsanger Arbeiderparti jukser, og jukset vil nok vise seg på valgdagen, sier Geelmuyden.



– Jeg skal fly helikopter på Banak når jeg blir stor... - Fredrik, 7 år Fra Porsanger Aps valgfolder Mange reaksjoner

– Dette er helt klart juks og svindel hvis det stemmer, sier FrPs ordførerkandidat Thorvald Aspenes.

Han mener saken viser at Ap sliter med troverdigheten.

Faksimile fra Sagat, tirsdag 6.september. Foto: Faksimile / Sagat

– Dersom de ikke klarer å finne sju reelle personer som kan snakke positivt om politikken er det betegnende, sier han.

Høyres ordførerkandidat Knut Roger Hanssen mener fremgangsmåten svekker tilliten til politikere generelt.

– De bidrar til å skade tilliten vi politikerne ber velgerne vise oss. Det er skremmende at posisjonspolitikerne må ty til slikt i valgkampen, sier Hanssen.



– De er anonymisert

Ordfører i Porsanger Mona Skanke sier at sitatene i valgfolderen er virkelige, men at navnene på de som har uttalt seg er byttet ut. Foto: Arnstein Jensen / NRK

Porsanger Arbeiderparti sier til sitt forsvar at sitatene er virkelige, men at personene som har uttalt seg i valgfolderen er anonymisert.

Svein Roger Johansen, som ledet programarbeidet mener det ikke er nødvendig å fortelle velgerne at navnene i valgfolderen er endret.

– Dette er politiske reklame og ikke en sosiologisk rapport, hvor det ville være naturlig at det sto at navnene var anonymisert.

Ordfører i Porsanger Mona Skanke stiller seg bak programkomiteen – og står fast ved at uttalelsene i valgfolderen er reelle.

– Vi står bak hele programinnholdet. Dersom noen føler seg lurt av anonymiseringen burde vi kanskje skrevet at navnene var endret, sier hun.